Rumenerne stemmer om riksrett mot presidenten
Den politiske krisen betegnes av mange som den mest alvorlige siden kommunistregimet ble styrtet i 1989. Regjeringens og det sosialliberale parlamentariske flertallets metoder for å komme fram til en mulig riksrett er blitt sterkt kritisert av den konservative opposisjonen. Men verre svir kritikken fra EU. Det melder NTB. - Utviklingen i Romania reiser alvorlig tvil om forståelsen av betydningen av en rettsstat i et pluralistisk demokratisk system, heter det i en uttalelse fra EU-kommisjonen i forrige uke. Det er også strid om hvor stor andel av velgerne som må delta i avstemningen for at den skal være gyldig. Grunnloven fastslår at over 50 prosent av de registrerte velgerne må delta. Talsmenn for regjeringspartiene hevdet lenge at det var nok at over 50 prosent av de avgitte stemmene sa ja til riksrett, men ga seg for EUs krav om at grunnloven måtte gjelde. Mange mener regjeringen får problemer med å mobilisere nok velgere, selv om meningsmålinger sier at to tredeler av velgerne vil avsette president Trajan Basescu.
Stemningen er spent i Romania foran søndagens folkeavstemning. Velgerne skal avgjøre om presidenten skal stilles for riksrett.